René Christensen (DF), 2012-05-03:
Som en tidligere ordfører afsluttede med at sige, vil jeg sige, at det også er en glæde for os, at alle partier igen kan være sammen om forældreansvarsloven.
Jeg vil også sige, at de diskussioner, vi havde – de var lange, og vi havde flere af dem her i foråret – var rigtig gode og konstruktive, og et godt skoleeksempel på, hvordan man i fællesskab kan lave en god lovgivning.
Jeg vil sige, at det, vi beslutter her i dag, betyder jo ikke, at vi er færdige med at kigge på, hvordan vi kan hjælpe i de her sager.
Jeg vil sige, at for os er det utrolig vigtigt – den tidligere ordfører var jo inde på næsten hver enkelt ting – at få kigget nærmere på sagsbehandlingstiderne.
Det var noget, vi diskuterede meget i forbindelse med forhandlingerne: Hvad kan vi gøre for, at sagsbehandlingstiderne bliver kortere?
Det er Dansk Folkepartis klare opfattelse, at sagsbehandlingstiderne er med til at optrappe nogle af de her konflikter, fordi man ikke får konflikterne løst, mens de er små, og så når de at vokse sig store.
Men hvis de når at vokse sig store, er jeg også rigtig glad for, at partierne bag den her lovgivning er blevet enige om, at det skal vi have kigget på i forbindelse med satspuljen.
Vi vil i forbindelse med satspuljen kigge på, hvordan vi får lavet et trin 2, så vi netop får en øget faglighed, og jeg håber også, at vi får en faldende sagsbehandlingstid i forhold til de her sager, så de her familier kan komme ud på den anden side til stor glæde for børnene – men jo også til stor glæde for forældrene.
Begge forældre skal bidrage til, at det kan lade sig gøre.
Og der er altså nogle, der behøver mere professionel hjælp til det end andre, og vi håber så sandelig, at en øget faglighed kan være med til at gøre, at det kan lykkes.
En anden ting, som vi også er glade for, er, at vi holder fast i den fælles forældremyndighed.
Vi holder lovgivningsmæssigt fast i, at når man har fået et barn, så har man et fællesskab resten af livet.
Vi holder også fast i, at det er udgangspunktet.
Så vil der være tilfælde, hvor den ene forælder af den ene eller anden grund har en så ringe forældreevne, at man vælger, at der ikke skal være fælles forældremyndighed.
Men det er selvfølgelig ikke noget, vi forventer vil blive udbredt i meget, meget voldsom grad, men selvfølgelig vil det være sådan i de sager, hvor det er nødvendigt.
Og der er desværre rigtig mange sager, der går gennem statsforvaltningen.
Dernæst vil jeg sige en anden ting, som jeg også er glad for.
Det er det, der er sket bagudrettet i forhold til den tidligere lovgivning, der har ligget.
Aftalepartierne mødes en gang om året og får en status på, hvordan det går: Hvordan går det med sagsbehandlingstiderne?
Hvor mange sager er gået igennem systemet?
Hvad er det for nogle udfordringer, der ligger?
Det er også det, jeg tror har været en medvirkende årsag til, at vi har haft et så godt forløb med at kigge på den nye lovgivning her, altså at man hele tiden har været obs på, hvordan lovgivningen har fungeret: Hvad er det, der har fungeret godt?
Hvad er det, der har fungeret dårligt?
Og det har nok været medvirkende til, at vi havde et så godt forløb, som vi havde.
Så Dansk Folkeparti synes, at det her er en god dag for de forældre, som har valgt at gå fra hinanden, og så sandelig også for de børn, som står midt imellem dem.